मेरठ। अपनी पत्नी के निजी व्यवसाय में हाथ बंटाने वाली एक किशोरी पर सिपाही की नीयत बिगड़ गई। सिपाही ने उसे लालच दिया तो किशोरी ने इसकी शिकायत परिजनों से कर दी। परिजनों ने उसे काम पर भेजना बंद कर दिया। आरोप है कि किशोरी पर चोरी का झूठा केस दर्ज करा दिया। बुधवार को किशोरी के पिता ने एसएसपी से लिखित शिकायत की। एसएसपी ने सीओ सिविल लाइन को जांच सौंपी है। न्यू मोहनपुरी निवासी पिता के अनुसार पुलिस लाइन के क्वार्टर में एक सिपाही की पत्नी धोती व चादर बेचने और जीवन बीमा कराने का काम करती है। उसकी 16 साल की बेटी अक्तूबर माह में वहां काम पर लगी थी। आरोप है कि विगत 23 अक्तूबर को सिपाही उसकी बेटी को घर छोड़ने की बात कहकर कार में बैठाकर ले गया था। स्टेडियम के पास उसे रसगुल्ले खिलाकर गंगानगर ले गया और उसे एक मोबाइल फोन देने का प्रयास किया। किशोरी ने उसे लेने से मना कर दिया। पता चलना पर किशोरी के परिजनों ने उसे काम पर भेजना बंद कर दिया। आरोप है कि सिपाही ने किशोरी के खिलाफ चोरी की रिपोर्ट दर्ज करा दी।